นายกรัฐมนตรี ห่วงการสร้างข่าวปลอม โดยเฉพาะเรื่องโควิด-19 สร้างความสับสน ให้แก่ประชาชน เตือนอย่าหลงเชื่อและร่วมแจ้งเบาะแส
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า กระทรวงดิจิทัลเพื่อเศรษฐกิจและสังคม (ดีอีเอส) ได้ทำการมอนิเตอร์และรับแจ้งข่าวปลอม ระหว่างวันที่ 14-20 มกราคม 2565 โดยศูนย์ต่อต้านข่าวปลอมมีข้อความที่เข้ามาทั้งสิ้น 11,540,617 ข้อความ เป็นข่าวเกี่ยวกับโควิด 21 เรื่อง โดยนายกรัฐมนตรี มีความห่วงใยประชาชนโดยเฉพาะในช่วงการแพร่ระบาดของโควิด-19 ที่ทุกคนได้รับความเดือดร้อนอยู่แล้ว แต่ยังมีบางกลุ่มบางคนพยายามสร้างความสับสนสร้างกระแสข่าวปลอมรายวัน โดยมุ่งหวังสร้างความเข้าใจผิดในประเด็นต่างๆ โดยเฉพาะเรื่องข่าวปลอมโควิด -19 ที่ยอดรับเรื่องสูงขึ้นอย่างเห็นได้ชัด จึงขอความร่วมมือประชาชน เมื่อได้รับข้อมูลผ่านโซเชียลอย่าพึ่งหลงเชื่อในทันที ควรตรวจสอบให้รอบด้าน เลือกเชื่อ เลือกแชร์ หรือแจ้งข้อมูลไปที่ศูนย์ต่อต้านข่าวปลอมเพื่อช่วยประสานงานกับหน่วยงานที่เกี่ยวข้องเพื่อตรวจสอบและยืนยันข้อเท็จจริงต่อไปประชาชนสามารถติดตามและแจ้งเบาะแสข่าวปลอม ได้ผ่านช่องทางต่างๆ ของศูนย์ต่อต้านข่าวปลอมที่ ไลน์ @antifakenewscenter เว็บไซต์ https://www.antifakenewscenter.com/ ทวิตเตอร์ https://twitter.com/AFNCThailand และช่องทางโทรศัพท์โทรสายด่วน GCC 1111 ต่อ 87